paragraph_text: Dosjei X (eng. The X-Files) je američka znanstveno-fantastična dramska televizijska serija čiji je autor Chris Carter. U originalu serija se emitirala u razdoblju od 10. rujna 1993. do 19. svibnja 2002. godine. Sveukupno su snimljene 202 epizode emitirane u devet sezona. Dana 24. siječnja 2016. godine premijerno je započela s prikazivanjem deseta sezona serije koja se sastojala od šest epizoda. Nakon što se ponovno oživljavanje serije pokazalo uspješnim u smislu gledanosti, u travnju 2017. godine televizijska mreža Fox objavila je da će se Dosjei X vratiti na male ekrane i za jedanaestu sezonu koja će se sastojati od deset epizoda. Ta je sezona sa svojim prikazivanjem započela 3. siječnja 2018. godine. Uz televizijsku seriju u kino distribuciju puštena su dva dugometražna filma: prvi iz 1998. godine naziva Dosjei X: Borba s budućnosti (snimljen kao most između pete i šeste sezone serije koji svojom radnjom prati mitologiju serije), a drugi 2008. godine naziva Dosjei X: Želim vjerovati (snimljen šest godina nakon originalnog završetka emitiranja serije).